Burnley FC
Burnley Football Club on Inglismaa jalgpalliklubi, mis asutati aastal 1882 Burnleys. Alates hooajast 2016–2017 mängib klubi Premier League'is. Klubi oli 1888. aastal Football League'i üks asutajaliikmeid. Hooajal 1913/14 võitis Burnley FA Cupi. Hooaegadel 1920–21 ja 1959–60 on klubi tulnud Inglismaa meistriks. FA Community Shield on võidetud kahel korral (aastatel 1960 ja 1973). Burnley on Portsmouthi, Wolverhampton Wanderersi, Sheffield Unitedi ja Preston North Endi kõrval üks viiest klubist, mis on võitnud Inglismaa jalgpalli neli kõige kõrgemat liigat. Alates 1883. aastast on klubi kodustaadion Turf Moor, mis mahutab 21 944 pealtvaatajat.